22. schôdza NR SR - 10.deň - B. popoludni
Dátum: 2024-11-06
Poslanec: Bihariová, Irena (PS)
Druh vystúpenia: Vystúpenie v rozprave

68. Ďakujem pekne za slovo. Vážený pán predsedajúci, vážené poslanecké kolegyne, vážení poslaneckí kolegovia, dovoľte mi priblížiť tento zákon v kontexte toho, čo naozaj je, a toho, čo naozaj nie je. Ak by som mala použiť takú možno trochu metaforu, že ak by sa mali konať majstrovstvá sveta v stavaní Potemkinových dedín, tak tento návrh by bol tohoročným horúcim adeptom na víťaza. Na pohľad naozaj ide totiž o úpravu, ktorá sa javí byť užitočná, potrebná, má za cieľ, tak ako to koniec koncov deklaruje aj polstranová dôvodová správa, vytvoriť teda nejaký efektívnejší špecializovaný mechanizmus, konkrétne oddelenie na Generálnej prokuratúre, ktoré má za cieľ venovať sa závažnej kriminalite, mysliac tým teda tej, ktorá poškodzuje finančné záujmy Európskej únie. A prečo to teda nazývam Potemkinovou dedinou a prečo je to blaf, ktorý má zaslepiť oči Európskej komisii? Samozrejme hneď tým prvým, čo nám asi musí udrieť do očí, je, že nepredpokladám, že koalícia dostala nejaký záchvat vlastenectva vo vzťahu k Európskej únii a teraz jej strašne akože úplne urputne začalo ležať na srdci to, aby boli finančné záujmy Európskej únie naozaj chránené napríklad teda aj tým, že bude oddelenie na GP spôsobilé zabezpečovať povedzme teda lepšiu vymáhateľnosť a teda dôslednejšie vyvodzovanie zodpovednosti za takýto typ kriminality. Ale aby sme to teda preniesli do vecnej a právnej roviny. V skutočnosti totižto ide o to, aby sme pred Európskou komisiou nejakým spôsobom ukázali, že keď už sme teda zrušili to ÚŠP, tak pozrite sa, naďalej nám veľmi záleží na tom, aby boli chránené finančné záujmy Európskej únie, a preto sme vytvorili s týmto cieľom a za týmto účelom toto oddelenie. A ako keby sme, hej, si nevšimli, že Európska komisia nám neskáče na tieto balady o tom ako, hej, my máme všetko v tej reforme, ktorú sme si schválili, teda koalícia si ju schválila, premyslené. Zrejme teda nebolo pre ňu uspokojivé to, keď sme hovorili, že veď ono ani tak až tak nevadí, hej, keď niekto defrauduje tie zdroje Európskej únie, pretože, a keď zrušíme hlavne teda ÚŠP, ktorý mal rokmi vycvičených prokurátorov, vyškolených prokurátorov rokmi skúseností, ktorí boli spôsobilí postihovať tento typ kriminality, lebo tak však my budeme mať tú restoratívnu justíciu, ktorá, samozrejme, okolo ten koncept, ktorý sme si schválili okolo restoratívnej justície, ani nešiel. Európskej komisii naozaj záležalo dostať odpoveď na to, zrušili ste ÚŠP, zrušili ste špecializáciu, ako ste spôsobilí zabezpečiť ochranu finančným záujmom, ak ju poškodzuje tento typ delikvencie. A toto je tá naša, no to tá naša odpoveď. Ja len teda zhrniem možno v niektorých bodoch, prečo je to absolútne až podľa mňa urážajúce, hej, podstrkovať Európskej komisii takýto typ blafu, pretože ad jedna, teda ÚŠP keď existovala, bola to inštitúcia, ktorá mala vlastnú právnu subjektivitu, kdežto nejaké oddelenie na GP je len oddelením, ktoré je v subordinačnom vzťahu voči teda šéfovi GP, ktorý môže rozhodnúť o tom kedykoľvek si zamane, aký bude riaditeľ alebo teda vedenie tohto oddelenia, kým dobre viete, že pri ÚŠP musel teda šéf ÚŠP podliehať verejnému vypočutiu, byť zvolený v Národnej rade a ten proces obsadzovania tejto funkcie naozaj musel byť vystavený nejakému typu transparentnosti, po prvé. Po druhé, z toho logicky vyplýva, že ak máte samostatnú inštitúciu, ktorá je rokmi vyskillovaná, vyšpecializovaná na určitý typ kriminality a nevenuje sa nejakému inému, tak zákonite jej prácu nemôže nahradiť oddelenie s pár ľuďmi, hej. Čiže nebude mať také zdroje, nebude mať také kapacity, nebude mať taký odborný kapitál. Čiže ten druhý argument je teda taký ten čisto, čisto praktický. Pripomínam teda, samozrejme, aj to, že na ÚŠP boli prokurátori špecializovaní skúsenosťami rokmi svojej práce, to sa nedá urobiť tak, ako to je v tom návrhu garantované, že my teraz vytvoríme nejaké školenia pre prokurátorov, ktorí budú teda už spôsobilí venovať sa veľmi dôsledne tomuto typu kriminality, ako keby to fungovalo tak, že rozdáme tuto pracovné listy prokurátorom a nejaké úlohy a workshopy a oni sa to naučia. Takto to naozaj, naozaj nefunguje. A čo je podľa mňa asi najdôležitejší problém a čo by som teda najviac chcela upozorniť, že v skutočnosti ten návrh ani nepriznáva pravú pôsobnosť oddelenia vo vzťahu k teda tejto kriminalite alebo závažnej kriminalite, ktorá má poškodzovať finančné záujmy Európskej únie, zveruje takzvanú nepravú pôsobnosť. To znamená, že to oddelenie bude len orgánom, dozorujúcim orgánom vo vzťahu k prokuratúram nižších článkov, bude druhostupňovým orgánom. Áno, síce pre korektnosť treba povedať, že je zverené tomuto oddeleniu, je zverená takzvaná výberová právomoc, ale teda ja neviem, čo svet svetom stojí, mám pocit, že výberová právomoc ešte nikdy nefungovala tak, ako bola vždy deklarovaná. Ja si to pamätám, keď ju malo Prezídium Policajného zboru vo vzťahu k extrémizmu. Nemá šancu prezídium, teda v tomto prípade GP, oddelenie GP dosledovať, kde, v akom okrese, dedine a tak ďalej sú prípady, ktoré by si možno malo tou výberovou právomocou stiahnuť z tých nižších článkov a dostať to priamo pod svoju gesciu. Čo sa skôr ja obávam pri tento vláde, keďže sme videli, že tými rôznymi potom neskoršími novelami, ale aj tou samotnou trestnou reformou prišlo doslova v mnohých bodoch k legalizácii bezprávia, tak ja sa obávam, že tá výberová právomoc možno bude skôr slúžiť na to, aby si vytiahli tie prípady, teda dostali ich na stôl tých prokurátorov pôsobiacich v oddelení na Generálnej prokuratúry, na ktorých im bude z nejakého dôvodu veľmi, veľmi záležať. Okrem toho teda, že tieto body ukazujú, ako sa snažia v podstate naozaj až, až, až, si dovolím povedať, že oklamať Európsku komisiu s tým, že prišli sme s niečím, čo je naozaj spôsobilé vynahradiť a kompenzovať rozpustený, rozpustený ÚŠP. Doslova sme akože spálili peniaze hore komínom, keď sme roky investovali do niečoho, čo nakoniec teda ideme akože znovu zakladať vo forme, vo forme oddelenia. Ale okrem týchto vecí, ktoré som spomenula, by som rada upozornila ešte možno na dva alebo tri veľmi také, veľmi toxické a problematické body. Neviem, či niekedy sme v tejto republike zakladali oddelenia, hej, čiže vnútorné organizačné jednotky orgánov centrálnych alebo teda ústredných orgánoch alebo v prípade prokuratúry, ktorý je orgánom sui generis zákonom, hej, že to už jedna, jedna z anomálií, ktorá si nepamätám, že by sme ju pri niektorom type centralizovaných orgánov využili. To za prvé. A za druhé, to zabetónovanie tej štruktúry alebo tej organizačnej zložky zákonom aj teda v kontexte neskorších noviel, ktoré prijala koalícia na to, aby nejakým spôsobom reparovala škody, ktoré tá novela napáchala vo vzťahu k Európskej komisii a ktoré nám boli vytýkané, tak toto znovu len posilní tú dvojkoľajnosť právnej úpravy, hej, že to ako je chránený majetok a vlastnícke práva slovenských občanov, čiže tou nižšou ochranou a tým, ako je chránený teda finančný záujem alebo finančné práva, majetkové práva Európskej komisie, čo ide do rozporu nielen teda so samotným ústavným článkom, ale aj s mnohými ustanoveniami, ktoré sú v európskych prameňoch práva. Na záver mi dovoľte, teda môžem skonštatovať taký hodnotiaci úsudok. Viete, často sa tu bavíme o tom, ako má táto vláda veľa práce s tým, aby napravila právny štát po bývalej vláde, aby sa prešetrilo to, čo sa všetko stalo a dialo počas pandémie, že naozaj teda prebrala štát v úplnom rozvrate a tak ďalej a tak ďalej. Nebudem teraz tieto výroky hodnotiť, ale to, čo bola možno pandémia v kontexte ich devastačných účinkov na zdravie a životy ľudí, tak normotvorný proces a vytváranie a búranie inštitúcií v podaní tejto vlády má ničivý účinok v podstate na právny štát. Akákoľvek ďalšia vláda príde po tejto vláde, teda z akýchkoľvek strán zložená, bude mať historicky najdôležitejšiu úlohu, a to doslova založiť štát odznova. Bude musieť vybudovať nanovo inštitúcie, nanovo opraviť procesy, bude musieť mať odvahu, aby bola schopná zaviazať samú seba aj k väčším obmedzeniam, lebo my si znovu musíme dať záväzok nejakým spôsobom zvýšiť checks and balances, aby sa nám nestalo to, čo sa nám deje dnes, že traja-štyria poslanci, alebo možno dnes už len jeden poslanec, teda ten počet, ktorý prevyšuje a vytvára koaličnú väčšinu v tomto pléne, mohol doslova aj napomáhať rozvratu republiky a inštitúcií. A to je tá najdôležitejšia úloha, ktorú bude mať. Tento návrh je v podstate iba jedným z mnohých ilustračných príkladov o tom, čo je spôsobilá táto štátna, táto vláda napáchať na dôležitých, zvlášť teda justičných orgánoch a orgánoch práva. Ďakujem.